Keravan kauppala


Asetus Keravan kauppalan perustamisesta.

Suomen asetuskokoelma 182/1923.

Annettu Helsingissä, 15 päivänä kesäkuuta 1923.

Sisäasiainministerin esittelystä määrätään täten, että Tuusulan pitäjän Alikeravan kylän tilat N:ot 1 - 10 ja 13 sekä koko Ylikeravan kylä ovat, 1 päivästä tammikuuta 1924 lukien, erotettavat Tuusulan kunnasta Kerava nimiseksi ja eri kuntana olevaksi kauppalaksi. Tämä kauppala tulee toistaiseksi luettavaksi kirkollisessa suhteessa Tuusulan seurakuntaan ja hallinnollisessa suhteessa Uudenmaan lääniin ja Helsingin kihlakuntaan sekä olemaan lainkäyttöön nähden asianomaisen kihlakunnanoikeuden alainen, jonka ohessa kauppalan hallitukseen ja hallintoon nähden on noudatettava mitä Valtioneuvosto siitä määrää.

Tätä kaikki asianomaiset noudattakoot.

Helsingissä, 15 päivänä kesäkuuta 1923.

Tasavallan Presidentti K. J. STÅHLBERG.

Sisäasiainministeri Vilkku Joukahainen.

Valtioneuvoston päätös Keravan kauppalan ja Tuusulan kunnan luokituksesta kielellisessä suhteessa.

Suomen asetuskokoelma 183/1923.

Annettu Helsingissä, 15 päivänä kesäkuuta 1923.

Sittenkun tänään on annettu asetus Keravan kauppalan perustamisesta, on Valtioneuvosto Sisäasiainministeriön esittelyssä, nojautuen 1 päivänä kesäkuuta 1922 annetun kielilain 2 §:n 4 momenttiin, virallisen tilaston pohjalla määrännyt, että sanottu kauppala, joka on oleva eri kuntana, on, samoin kuin edelleen Tuusulan kuntakin, vuosina 1924 - 1932 luettava niihin kaksikielisiin virka- ja itsehallintoalueisiin, joissa suomi on enemmistön kielenä ja ruotsinkielistä väkeä on vähempi kuin kolmasosa asujamiston koko määrästä.

Tätä kaikki asianomaiset noudattakoot.

Helsingissä, 15 päivänä kesäkuuta 1923.

Sisäasiainministeri Vilkku Joukahainen.

Esittelijäneuvos Karl Modeen.

Kauppalat